ລັດຖະບານ ສະຫະລັດ ມອບຢາວັກຊີນ ຟາຍເຊີ ໄບໂອເອັນເທັກ 1.7 ລ້ານໂດສ ໃຫ້ແກ່ ສປປ ລາວ
ພະນະທ່ານ ພັນຄໍາ ວິພາວັນ ນາຍົກລັດຖະມົນຕີຂອງ ສປປ ລາວ ກ່າວວ່າ ລັດຖະບານແຫ່ງ ສປປ ລາວ ຂໍສະແດງຄວາມຂອບໃຈ ມາຍັງສະຫະລັດອາເມຣິກາ ໃນການສະໜັບສະໜູນອັນລ້ຳຄ່ານີ້.
ພິທີມອບ - ຮັບ ຢາວັກຊີນ ກັນພະຍາດໂຄວິດ-19 Pfizer BioNTech ຈໍານວນ 1,698,840 ໂດສ ຈາກສະຫະລັດ ໃຫ້ແກ່ ສປປ ລາວ ຢ່າງເປັນທາງການ ມີຂຶ້ນໃນວັນທີ 26 ມັງກອນ ປີ 2022 ທີ່ນະຄອນຫຼວງວຽງຈັນ ຢາວັກ ຊີນເຫຼົ່ານີ້ ສົ່ງມາຮອດປະເທດລາວ ໂດຍຜ່ານໂຄງການ COVAX ເຊິ່ງເປັນໂຄງການນຳພາຮ່ວມ ໂດຍອົງການ Gavi ພັນທະມິດນະວັດຕະກໍາການກຽມຄວາມພ້ອມຕໍ່ຕ້ານການລະບາດຂອງພະຍາດ (CEPI) ແລະອົງການອະນາໄມ ໂລກ (WHO) ພ້ອມດ້ວຍອົງການ UNICEF ທີ່ເປັນຄູ່ຮ່ວມງານສໍາຄັນ ໃນການຈັດສົ່ງ ພິທີມອບ - ຮັບ ດັ່ງກ່າວ ໂດຍການເຂົ້າຮ່ວມ ແລະກ່າວຮັບ ຂອງພະນະທ່ານ ພັນຄຳ ວິພາວັນ ນາຍົກລັດຖະມົນຕີ ສປປ ລາວ ແລະ ການກ່າວມອບ ຂອງທ່ານ ດຣ ປີເຕີ ເຮມອນ ເອກອັກຄະລັດຖະທູດ ສະຫະລັດອາເມຣິກາ ປະຈໍາ ສປປ ລາວ ທີ່ສະໜາມບິນສາກົນວັດໄຕ ໂດຍມີ ດຣ ບຸນແຝງ ພູມມະໄລສິດ ລັດຖະມົນຕີ ກະຊວງສາທາລະນະສຸກ ທ່ານບຸນເຫຼືອ ພັນດານຸວົງ ຮອງລັດຖະ ມົນຕີກະຊວງການຕ່າງປະເທດ ທ່ານນາງບີອາເຕ ດາສເຕລ ຮັກສາການຜູ້ຕາງໜ້າອົງການ UNICEF ປະຈຳ ສປປ ລາວ ທ່ານ ດຣ ຢູລີປັກ ຜູ້ຮັກສາການຫ້ອງການອົງການ WHO ປະຈໍາ ສປປ ລາວ ບັນດາທ່ານທູຕານຸທູດ ແລະອົງການຈັດຕັ້ງສາກົນ ບັນດາຄູ່ຮ່ວມພັດທະນາ ພະນັກງານຂັ້ນສູງ ຂອງກະຊວງການຕ່າງປະເທດ ແລະກະຊວງສາທາລະນະສຸກ ເຂົ້າຮ່ວມ ຢາວັກຊີນ Pfizer BioNTech ເຫຼົ່ານີ້ ໄດ້ມາຮອດ ສປປ ລາວ ໃນຕົ້ນເດືອນນີ້ ຊຶ່ງມີການຂົນສົ່ງ 2 ຄັ້ງ ການຂົນສົ່ງຄັ້ງທຳອິດມີ 799,110 ໂດສ ແມ່ນໄດ້ມາຮອດປະເທດລາວ ໃນວັນທີ 2 ເດືອນມັງກອນ ປີ 2022 ແລະ ການຂົນສົ່ງຄັ້ງທີສອງແມ່ນມີ 899,730 ໂດສ ຊຶ່ງມາຮອດໃນວັນທີ 24 ເດືອນມັງກອນ ປີ 2022 ພະນະທ່ານ ພັນຄໍາ ວິພາວັນ ນາຍົກລັດຖະມົນຕີຂອງ ສປປ ລາວ ກ່າວວ່າ “ລັດຖະບານແຫ່ງ ສປປ ລາວ ຂໍສະແດງຄວາມຂອບໃຈມາຍັງສະຫະລັດອາເມຣິກາ ໃນການສະໜັບສະໜູນອັນລ້ຳຄ່ານີ້ ການສະໜອງວັກຊີນເຫຼົ່ານີ້ ຈະຊ່ວຍໃຫ້ພວກເຮົາ ສາມາດບັນລຸເປົ້າໝາຍຂອງຕົນ ໃນການສັກວັກຊີນກັນພະ ຍາດໃຫ້ໄດ້ 80% ຂອງປະຊາກອນ ໃນປີ 2022 ແລະ ສໍາຄັນກວ່ານັ້ນ ຈະເປັນການຊ່ວຍຊີວິດຂອງປະຊາຊົນອີກດ້ວຍ ການມາຮອດຂອງວັກຊີນ Pfizer ແມ່ນທັນເວລາທີ່ສຸດ ເນື່ອງຈາກວ່າ ປະຈຸບັນນີ້ພວກເຮົາພວມ ດຳເນີນສັກວັກຊີນໃຫ້ແກ່ໄວໜຸ່ມ ຈໍານວນວັກຊີນເຫຼົ່ານີ້ຈະມີບົດບາດສໍາຄັນໃນການສັກວັກຊີນກັນພະຍາດໃຫ້ແກ່ໄວໜຸ່ມອາຍຸ 12 ຫາ 17 ປີ ໂດຍອີງໃສ່ແຜນປະຕິບັດການສັກວັກຊີນກັນພະຍາດໂຄວິດ-19 ແຫ່ງຊາດ (NDVP) " ນອກຈາກໄວໜຸ່ມອາຍຸ 12 ຫາ 17 ປີແລ້ວ ຍັງຈະໄດ້ສັກວັກຊີນເຫຼົ່ານີ້ໃຫ້ກຸ່ມບູລິມະສິດອື່ນໆ ລວມທັງ ຜູ້ທີ່ມີອາຍຸ 60 ປີຂຶ້ນໄປ ຜູ້ທີ່ມີບັນຫາສຸຂະພາບ ແລະ ແມ່ມານອີກດ້ວຍ ໃນພິທີມອບ-ຮັບ ຄັ້ງນີ້ ທ່ານ ດຣ ປີເຕີ ເອັມ ເຮມອນ ເອກອັກຄະລັດຖະທູດສະຫະລັດອາເມຣິກາ ປະຈຳ ສປປ ລາວ ໄດ້ສະແດງຄວາມຊົມເຊີຍ ຕໍ່ຄວາມພະຍາຍາມ ຂອງລັດຖະບານ ສປປ ລາວ ໃນການປະຕິບັດ ສັກວັກຊີນກັນພະຍາດ ແລະການປົກປ້ອງປະຊາຊົນລາວ ແລະ ໄດ້ຍົກໃຫ້ເຫັນການເປັນຄູ່ຮ່ວມງານແບບຮອບດ້ານ ລະຫ່ວາງສະຫະລັດອາເມຣິກາ ແລະ ລາວ ທ່ານເອກອັກຄະລັດຖະທູດ ເຮມອນ ກ່າວວ່າ “ສະຫະລັດອາເມຣິກາມີຄວາມພູມໃຈທີ່ໄດ້ສະໜັບສະໜູນ ສປປ ລາວ ດ້ວຍວັກຊີນທີ່ສຳຄັນເຫຼົ່ານີ້ ຊຶ່ງຈະຊ່ວຍຊີວິດຂອງປະຊາຊົນແລະມີຜົນກະທົບໃນທາງບວກຕໍ່ການເປີດໂຮງຮຽນຄືນໃໝ່ຢ່າງປອດໄພ,” ທ່ານເອກອັກຄະລັດຖະທູດເຮມອນ ຍັງກ່າວຕື່ມວ່າ “ໃນຂະນະທີ່ພວກເຮົາເຮັດວຽກຮ່ວມກັນ ເພື່ອຢຸດຕິການລະບາດຂອງພະຍາດນີ້ ພວກເຮົາຍັງຈະສືບຕໍ່ສະໜັບສະໜູນ ສປປ ລາວ ໃນການຫຼຸດຜ່ອນຜົນກະທົບຂອງພະຍາດໂຄວິດ-19 ຕໍ່ເສດຖະກິດ ແລະ ສັງຄົມໃນວົງກວ້າງຕື່ມອີກ ສະຫະລັດອາເມຣິກາຈະສືບຕໍ່ສະໜັບສະໜູນດ້ານທຸລະກິດ ລະບົບການສຶກສາ ການຮັກສາສຸຂະພາບ ຄົນພິ ການ ແລະ ດ້ານລະບຽບກົດໝາຍ ” ການສະໜັບສະໜູນ ຄັ້ງຫຼ້າສຸດນີ້ ແມ່ນສືບຕໍ່ ມາຈາກການບໍລິຈາກຢາວັກຊີນ Johnson & Johnson ຈໍານວນໜຶ່ງລ້ານໂດສຂອງສະຫະລັດອາເມຣິກາໃຫ້ແກ່ ສປປ ລາວ ເມື່ອເດືອນກໍລະກົດ ປີ 2021 ທີ່ຜ່ານມາ ແລະ ຍັງໄດ້ສົ່ງມອບໂດຍຜ່ານໂຄງການ COVAX ມາເຖິງປະຈຸບັນນີ້ ດ້ວຍການຈັດສົ່ງວັກຊີນ Pfizer BioNTech ຫຼ້າສຸດນີ້ ສະຫະລັດອາເມລິກາໄດ້ສະໜອງວັກຊີນກັນພະຍາດໂຄວິດ-19 ລວມເປັນ 2,706,840 ໂດສ ໃຫ້ແກ່ ສປປ ລາວແລ້ວ ທ່ານ ດຣ ຢູລີປັກ ຜູ້ຮັກສາການອົງການ WHO ປະຈໍາ ສປປ ລາວ ກ່າວວ່າ "ໄດ້ທົດສອບວັກຊີນ Pfizer BioNTech ໃນການທົດລອງດ້ານຄລີນິກ ສໍາລັບໄວໜຸ່ມອາຍຸລະຫວ່າງ 12-17 ປີ ແລ້ວ ແລະໄດ້ຮັບການພິສູດແລ້ວວ່າມີຄວາມປອດໄພ ແລະມີປະສິດທິພາບສໍາລັບກຸ່ມອາຍຸນີ້ ວັກຊີນດັ່ງກ່າວຍັງໄດ້ຮັບການກວດກາຢ່າງລະອຽດຈາກອົງການ WHO ແລະ ໄດ້ຈັດເຂົ້າໃນບັນຊີເພື່ອນຳໃຊ້ແບບສຸກເສີນ ໃນເດືອນທັນວາ ປີ 2020 ແລ້ວ ວັກຊີນເຫຼົ່ານີ້ຈະຊ່ວຍປົກປ້ອງຊີວິດຂອງປະຊາຊົນໃນ ສປປ ລາວ ແລະ ຊ່ວຍປ້ອງກັນພະຍາດ ທີ່ກາຍພັນ ໃໝ່ ທີ່ເປັນອັນຕະລາຍຈາກການແຜ່ລະບາດໃນປະເທດ ” ທ່ານນາງບີອາເຕ ດາສເຕລ ວ່າການແທນ ຜູ້ຕາງໜ້າອົງການ UNICEF ປະ ຈຳ ສປປ ລາວກ່າວວ່າ “ອົງການ UNICEF ມີຄວາມພູມໃຈ ທີ່ໄດ້ມີບົດບາດໃນການຈັດສົ່ງວັກຊີນກັນພະຍາດໂຄວິດ-19 ໃຫ້ແກ່ ສປປ ລາວ ໃນນາມເປັນສ່ວນໜຶ່ງຂອງໂຄງການ COVAX Facility ດັ່ງທີ່ເຄີຍເປັນມາ ພວກເຮົາແລະ ບັນດາຄູ່ຮ່ວມງານຂອງພວກເຮົາ ພ້ອມແລ້ວ ທີ່ຈະສະໜັບສະໜູນ ລັດຖະບານ ສປປ ລາວ ໃນການເຄື່ອນໄຫວຮັບມື ກັບພະຍາດໂຄວິດ-19 ແລະເພື່ອຮັບປະ ກັນວ່າ ບໍ່ມີຜູ້ໃດຖືກປ່ອຍປະໃຫ້ຢູ່ເບື້ອງຫຼັງ ໃນຊ່ວງການລະບາດຂອງພະຍາດດັ່ງກ່າວ ” ນອກນັ້ນ ໂດຍຜ່ານອົງການ USAID ສະຫະລັດອາເມຣິກາຍັງເປັນຄູ່ຮ່ວມງານກັບອົງການ UNICEF ແລະ ອົງການ WHO ເພື່ອສ້າງຄວາມເຂັ້ມແຂງ ໃຫ້ແກ່ ສປປ ລາວ ໃນການແຈກຢາຍວັກຊີນກັນພະຍາດໂຄວິດ-19 ຢ່າງປອດໄພ ແລະ ມີປະສິດທິຜົນ ນັບຕັ້ງແຕ່ການລະບາດ ຂອງພະຍາດ ໄດ້ເລີ່ມຂຶ້ນຈົນມາຮອດປັດຈຸບັນນີ້ ສະຫະລັດອາເມຣິກາ ໄດ້ໃຫ້ການສະໜັບສະໜູນ ແກ່ ສປປ ລາວ ຫຼາຍກວ່າ 13 ລ້ານໂດລາສະຫະລັດເພື່ອຂະຫຍາຍການກວດຫາພະຍາດໂຄວິດ-19 ເຮັດໃຫ້ພະນັກງານສາທາລະນະສຸກ ມີຄວາມປອດໄພ ດ້ວຍອຸປະ ກອນປ້ອງກັນສ່ວນຕົວ ແລະ ສ້າງຄວາມເຂັ້ມແຂງໃນການເຝົ້າລະວັງພະຍາດ